കോണ്ഗ്രസിന് തകരാതെ വയ്യ എ വിജയരാഘവന് എഴുതുന്നു ഏഴുവര്ഷംമുമ്ബ് ജനങ്ങള് അധികാരത്തില്നിന്ന് പുറത്താക്കിയ കോണ്ഗ്രസ് പ്രതിസന്ധികളില്നിന്ന് തകര്ച്ചയിലേക്ക് കൂപ്പുകുത്തുന്ന ചിത്രമാണ് അഖിലേന്ത്യാ തലത്തില് കാണുന്നത്. ഒരു കുരുക്ക് അഴിക്കാന് ശ്രമിക്കുമ്ബോള് അതിലും വലുത് രൂപപ്പെടുന്നു. അണികളെ മാത്രമല്ല, നേതാക്കളെയും ഉന്നത സ്ഥാനങ്ങള് വഹിച്ചവരെപ്പോലും പിടിച്ചുനിര്ത്താന് നേതൃത്വം പാടുപെടുന്നു. കോണ്ഗ്രസിന് അധികാരമുള്ള പഞ്ചാബിലും രാജസ്ഥാനിലും തമ്മിലടി രൂക്ഷമാണ്. ബിജെപിക്ക് ബദലാകാന് കോണ്ഗ്രസിനേ കഴിയൂ എന്ന് അഹങ്കരിച്ചിരുന്ന പാര്ടിയുടെ തകര്ച്ച ആരിലും സഹതാപമുണര്ത്തും. പഞ്ചാബില് നിയമസഭാ തെരഞ്ഞെടുപ്പിന് നാലോ അഞ്ചോ മാസംമാത്രം അവശേഷിക്കുമ്ബോഴാണ് മുഖ്യമന്ത്രി ക്യാപ്റ്റന് അമരീന്ദര് സിങ്ങിനെ മാറ്റിയത്. ഇതുസംബന്ധിച്ച് ആരാണ് തീരുമാനമെടുത്തതെന്ന് മനസ്സിലാകുന്നില്ലെന്നും കോണ്ഗ്രസിന് ഇപ്പോള് അധ്യക്ഷനില്ലെന്നും മുതിര്ന്ന നേതാവ് കപില് സിബല് പറഞ്ഞത് പ്രതിസന്ധിയുടെ സങ്കീര്ണത വ്യക്തമാക്കുന്നു. പ്രശ്നം വഷളാകുന്ന സാഹചര്യത്തില് അടിയന്തരമായി പ്രവര്ത്തകസമിതി യോഗം വിളിക്കണമെന്ന് മറ്റൊരു മുതിര്ന്ന നേതാവ് ഗുലാം നബി ആസാദ് ആവശ്യപ്പെട്ടിട്ടുണ്ട്. പ്രവര്ത്തകസമിതിയോ പഞ്ചാബ് പിസിസിയോ ചേര്ന്ന് ഇതൊന്നും ചര്ച്ച ചെയ്തിട്ടില്ല. സിഖ് സമുദായത്തിലെ ദളിത് വിഭാഗത്തില്നിന്ന് ഒരാളെ പ്രതിഷ്ഠിച്ചാല് വോട്ടെടുപ്പിലുണ്ടാകാവുന്ന ജനരോഷത്തില്നിന്ന് രക്ഷപ്പെടാനാകുമെന്ന് തീരുമാനമെടുത്തവര് കണക്കുകൂട്ടിയിട്ടുണ്ടാകും. എന്നാല്, വെളുക്കാന് തേച്ചത് പാണ്ടായി. മുഖ്യമന്ത്രിപദം കാംക്ഷിച്ച് അമരീന്ദറിനെ പുറത്താക്കാന് കരുക്കള് നീക്കിയ പിസിസി അധ്യക്ഷന് നവജ്യോത് സിങ് സിദ്ദു രാജിവച്ചു. അമരീന്ദര് ബിജെപിയിലേക്കും സിദ്ദു മറ്റൊരു പാര്ടിയിലേക്കും പോകുമെന്നാണ് വാര്ത്തകള്. രണ്ടും ഒരുമിച്ച് സംഭവിച്ചാല് അത്ഭുതമില്ല. കോണ്ഗ്രസ് നേതാക്കള്ക്കോ ആ പാര്ടി മുഖ്യമന്ത്രി സ്ഥാനത്ത് അവരോധിക്കുന്നവര്ക്കോ ഇരുട്ടിവെളുക്കുമ്ബോള് ബിജെപിയില് പോകാന് ഒരു മടിയുമില്ല. പിന്നെ സാധാരണ കോണ്ഗ്രസുകാരുടെ കാര്യം പറയാനുണ്ടോ. ബിജെപിയുടെ ഹിന്ദുത്വ വര്ഗീയ ആശയങ്ങളോട് പോരാടാന് കോണ്ഗ്രസ് ഒരിക്കലും തയ്യാറായിട്ടില്ല. വര്ഗീയതയോട് പോരാടുന്നതിന് പകരം മൃദുഹിന്ദുത്വപാത തെരഞ്ഞെടുത്ത് ജനങ്ങളെ കൂടെനിര്ത്താന് ശ്രമിക്കുകയെന്ന വിഡ്ഢിത്തമാണ് അവര് ചെയ്തുവരുന്നത്. കോണ്ഗ്രസിന്റെ മൃദുഹിന്ദുത്വവും ജനവിരുദ്ധ സാമ്ബത്തികനയങ്ങളും കൊടിയ അഴിമതിയുമാണ് ബിജെപിക്ക് വളരാനും അധികാരം പിടിക്കാനും സഹായമായതെന്ന കാര്യത്തില് തര്ക്കമില്ല. ബിജെപിയുടെ ആശയങ്ങളെ എതിര്ക്കാതെ എങ്ങനെയാണ് ബിജെപിക്ക് ബദലാകുക. വര്ഗീയതയോട് സമരസപ്പെട്ടു പോകുന്ന നയമാണ് പല സംസ്ഥാനങ്ങളിലും കോണ്ഗ്രസ് അപ്പാടെ ബിജെപിയിലേക്ക് ഒഴുകാന് കാരണമായത്. ത്രിപുരയാണ് ഒടുവിലത്തെ ഉദാഹരണം. 2013ല് 44.65 ശതമാനം വോട്ട് കോണ്ഗ്രസിനും സഖ്യകക്ഷിക്കും കിട്ടിയ സ്ഥാനത്ത് 2018ല് അത് 1.78 ശതമാനമായി കുറഞ്ഞു. എംഎല്എമാരും നേതാക്കളുമടക്കം ബിജെപിയിലേക്ക് പോയി. കോണ്ഗ്രസിന് അധികാരം അവശേഷിക്കുന്ന രാജസ്ഥാനിലും പ്രതിസന്ധി ഉരുണ്ടുകൂടുകയാണ്. മുഖ്യമന്ത്രിയാക്കാത്തതിനെ തുടര്ന്ന് പിണങ്ങിപ്പോയ സച്ചിന് പൈലറ്റിനെ ബിജെപിയുടെ വാതില്ക്കല് നിന്നാണ് പിടിച്ചുകൊണ്ടുവന്നത്. അതിനുശേഷവും രാജസ്ഥാന് നിയമസഭയില് കോണ്ഗ്രസ് രണ്ടായി നില്ക്കുകയാണ്. മുഖ്യമന്ത്രി അശോക് ഗെലോട്ട് വഴങ്ങാത്ത സാഹചര്യത്തില് സച്ചിന് പൈലറ്റ് എവിടെപ്പോകുമെന്ന് പ്രവചിക്കുക വയ്യ. ഇന്ദിര ഗാന്ധിയുടെ കാലംതൊട്ട് കോണ്ഗ്രസില് ജനാധിപത്യത്തിന് പകരം കുടുംബാധിപത്യമാണ്. ജനാധിപത്യം, മതനിരപേക്ഷത, സമത്വം തുടങ്ങിയ മഹത്തായ ആശയങ്ങള് ഉയര്ത്തിയ ദേശീയ പ്രസ്ഥാനത്തിന് നേതൃത്വം നല്കിയ കോണ്ഗ്രസ്, സ്വാതന്ത്ര്യലബ്ധിയോടെ സംഘടനയിലെ ജനാധിപത്യം ഉപേക്ഷിക്കുന്നതാണ് നാം കണ്ടത്. ജനാധിപത്യ അവകാശങ്ങളും പൗരസ്വാതന്ത്ര്യവും ചവിട്ടിമെതിച്ച അടിയന്തരാസ്ഥ പ്രഖ്യാപിച്ചത് തെറ്റായിപ്പോയി എന്ന് അവര് ഒരിക്കലും പറഞ്ഞിട്ടില്ല. കോണ്ഗ്രസിന് ദേശീയനേതൃത്വംതന്നെ ഇല്ലാത്ത സ്ഥിതിയാണ്. ലോക്സഭാ തെരഞ്ഞെടുപ്പിലെ ദയനീയ പരാജയത്തെ തുടര്ന്ന് രാഹുല് ഗാന്ധി പ്രസിഡന്റ് സ്ഥാനം ഉപേക്ഷിച്ചപ്പോള് സോണിയ ഗാന്ധി വീണ്ടും സ്ഥാനം ഏറ്റെടുത്തു. താല്ക്കാലിക പ്രസിഡന്റായി അവര് തുടരുമ്ബോള് മകന് രാഹുല് ഗാന്ധി കാര്യങ്ങള് തീരുമാനിക്കുന്നു. അതിനിടെ ഗുലാം നബി ആസാദ്, കപില് സിബല് തുടങ്ങിയ മുതിര്ന്ന നേതാക്കള് പ്രത്യേക ഗ്രൂപ്പ് ഉണ്ടാക്കി മാറിനില്ക്കുന്നു. ജനാധിപത്യപരമായി പുതിയ നേതൃത്വത്തെ തെരഞ്ഞെടുക്കണമെന്ന അവരുടെ ആവശ്യം സോണിയയോ രാഹുലോ ചെവിക്കൊണ്ടിട്ടില്ല. പാര്ടിക്കകത്തെ ജനാധിപത്യത്തിന്റെ കാര്യം ഇതാണെങ്കില്, ദേശീയ പ്രശ്നങ്ങളിലൊന്നും ബിജെപിയുടേതിന് ബദലായ നയങ്ങള് മുന്നോട്ടുവയ്ക്കാന് കോണ്ഗ്രസിന് കഴിഞ്ഞിട്ടില്ല. പല പ്രശ്നത്തിലും കോണ്ഗ്രസിന് ഒരു നയവുമില്ല എന്നതാണ് വസ്തുത. അയോധ്യയില് രാമക്ഷേത്രത്തിന് ശിലയിടാന് പ്രധാനമന്ത്രി പോയപ്പോള് ഉയര്ന്ന പ്രതികരണങ്ങള് ശ്രദ്ധിച്ചവര്ക്ക് അറിയാം, മതനിരപേക്ഷത ഉയര്ത്തിപ്പിടിക്കുന്ന നിലപാട് സ്വീകരിക്കാന് കോണ്ഗ്രസിന് കഴിയില്ലെന്ന്. പ്രിയങ്ക ഗാന്ധിയടക്കം സംഘപരിവാര് അജന്ഡയെ പിന്തുണയ്ക്കുന്നതാണ് അന്ന് രാജ്യം കണ്ടത്. മതനിരപേക്ഷതയോട് പ്രതിബദ്ധതയുള്ളവരെന്ന് കരുതുന്ന നേതാക്കള് നിശ്ശബ്ദരാകുകയും ചെയ്തു. സാമ്ബത്തികനയത്തിന്റെ കാര്യത്തിലാണെങ്കില് ബിജെപിയുമായി കോണ്ഗ്രസിന് ഒരു തര്ക്കവുമില്ല. പൊതുമേഖലയുടെ വില്പ്പനയും ഇന്ധനത്തിന് വില നിയന്ത്രണം നീക്കലുമെല്ലാം കോണ്ഗ്രസിന്റെ നയങ്ങളാണ്. ബിജെപി അതുമായി തീവ്രമായി മുമ്ബോട്ടുപോകുമ്ബോള് എങ്ങനെയാണ് കോണ്ഗ്രസിന് വിയോജിക്കാന് കഴിയുക? വന്കിട ഭൂവുടമകളുടെയും കോര്പറേറ്റുകളുടെയും പിന്തുണയോടെയായിരുന്നു കോണ്ഗ്രസ് അടുത്തകാലംവരെ പിടിച്ചുനിന്നത്. എന്നാല്, ബിജെപിയുടെ ഉയര്ച്ചയോടെ ആ സ്ഥാനം പോയി. കോര്പറേറ്റുകളുടെയും ഭൂപ്രമാണിമാരുടെയും ഒന്നാം പാര്ടി ഇപ്പോള് ബിജെപിയാണ്. ദേശീയ രാഷ്ട്രീയത്തില് കോണ്ഗ്രസിന് നിലനില്പ്പില്ല. കോര്പറേറ്റുകളും ബിജെപിയും തമ്മിലെ ഗാഢ ബന്ധത്തിന്റെ രസതന്ത്രം നോക്കുമ്ബോള് തിരിച്ചുവരവിന് അവസരമില്ല. പിന്നെ എന്താണ് വഴിയെന്ന് ചോദിച്ചാല്, ദേശീയ പ്രസ്ഥാനം ഉയര്ത്തിപ്പിടിച്ച ജനാധിപത്യം, മതനിരപേക്ഷത, തുല്യത മുതലായ മൂല്യങ്ങളിലേക്കും പൊതുമേഖലയെ നിര്ണായ ഉയരത്തില് എത്തിക്കുകയെന്ന നെഹ്റുവിന്റെ നയങ്ങളിലേക്കും മടങ്ങാന് കോണ്ഗ്രസിന് കഴിയണമെന്നാണ് ഉത്തരം. അതിനുള്ള ഒരു ലക്ഷണവും എവിടെനിന്നും കാണുന്നില്ല. കേരളത്തില് കോണ്ഗ്രസിലെ തമ്മിലടി ആ പാര്ടിയില് അണിനിരന്നവരെ വല്ലാതെ വേദനിപ്പിക്കുന്നതും നിരാശരാക്കുന്നതുമാണ്. തെരഞ്ഞെടുപ്പിലെ തോല്വിയെത്തുടര്ന്ന് രമേശ് ചെന്നിത്തലയെ മാറ്റി വി ഡി സതീശനെ പ്രതിപക്ഷ നേതാവാക്കിയതും മുല്ലപ്പള്ളി രാമചന്ദ്രനെ ഒഴിവാക്കി, കെ സുധാകരനെ കെപിസിസി പ്രസിഡന്റാക്കിയതുമാണ് സ്ഥിതി വഷളാക്കിയത്. വി എം സുധീരനെപ്പോലുള്ളവര് മനംമടുത്ത് മാറിനില്ക്കാന് തീരുമാനിച്ചു. പി സി ചാക്കോയെപ്പോലുള്ള നേതാക്കള് പാര്ടി വിട്ടു. പലരും വിടാന് തയ്യാറായി നില്ക്കുന്നു. പ്രമുഖരായ പലരും ഇടതുപക്ഷത്തേക്ക് വരുന്നു. ഒരു തട്ടിപ്പുകാരനുമായി കെപിസിസി പ്രസിഡന്റിന് ബന്ധമുണ്ടെന്ന ഗുരുതര ആരോപണമാണ് ഉയര്ന്നത്. അതിന് കെപിസിസി പ്രസിഡന്റ് നല്കിയ വിശദീകരണം സംശയം ബലപ്പെടുത്തുന്നേയുള്ളൂ. ക്രിമിനല് പശ്ചാത്തലമുള്ള ഒരാളെ കെപിസിസി പ്രസിഡന്റാക്കിയതിനെക്കുറിച്ച് സിപിഐ എം ചില ചോദ്യങ്ങള് ഉന്നയിച്ചിരുന്നു. കാരണം, ഇത്തരം നടപടികള് കേരളത്തിന്റെ രാഷ്ട്രീയസംസ്കാരത്തെ തന്നെ കളങ്കപ്പെടുത്തും. കോണ്ഗ്രസിന്റെ ആഭ്യന്തര കാര്യങ്ങളിലുള്ള ഇടപെടലായി ചില കോണ്ഗ്രസ് നേതാക്കള് അതിനെ വ്യാഖ്യാനിച്ചു. എന്നാല്, അടുത്ത ദിവസം പുറത്തുവന്ന വാര്ത്തകള് സിപിഐ എമ്മിന്റെ വിമര്ശം ശരിയായിരുന്നുവെന്നാണ് വ്യക്തമാക്കുന്നത്. കോണ്ഗ്രസിനകത്തും ഇതേ അഭിപ്രായമുള്ളവരാണ് അധികവും. ഒരു തട്ടിപ്പുകാരനുമായി കെപിസിസി പ്രസിഡന്റിന് ബന്ധമുണ്ടെന്ന ഗുരുതര ആരോപണമാണ് ഉയര്ന്നത്. അതിന് കെപിസിസി പ്രസിഡന്റ് നല്കിയ വിശദീകരണം സംശയം ബലപ്പെടുത്തുന്നേയുള്ളൂ. മുന് യുഡിഎഫ് കണ്വീനര് ബെന്നി ബഹനാനെപ്പോലുള്ളവര് ഇതിനെതിരെ പ്രതികരിച്ചു എന്നത് പ്രതിസന്ധിയുടെ ആഴം വ്യക്തമാക്കുന്നു. ഇപ്പോഴത്തെ പ്രശ്നങ്ങളില് ചിലര് ഹൈക്കമാഡിനെ കുറ്റപ്പെടുത്തുന്നു. മറ്റു ചിലര് ഹൈക്കമാന്ഡ് നിയമിച്ച നേതാക്കളെ പഴിക്കുന്നു. മുമ്ബൊക്കെ സംസ്ഥാനങ്ങളില് തര്ക്കം രൂക്ഷമായാല് ഡല്ഹിയിലേക്ക് പറന്ന് ഒത്തുതീര്പ്പു ഫോര്മുലയുമായി തിരിച്ചുവരുന്ന സ്ഥിതിയുണ്ടായിരുന്നു. ഇപ്പോള് ഹൈക്കമാന്ഡ്തന്നെയില്ല. അതുകൊണ്ട് ഡല്ഹിയിലേക്ക് നോക്കിയിട്ട് കാര്യമില്ല. ഒരു കാര്യം നാം കാണാതിരുന്നുകൂടാ. സുധാകരന്, വി ഡി സതീശന് ടീമിനെ എതിര്ക്കുന്നവരും കോണ്ഗ്രസിന്റെ സാമ്ബത്തികനയങ്ങളോടോ മൃദുഹിന്ദുത്വ സമീപനത്തോടോ ഒരു എതിര്പ്പും പ്രകടിപ്പിച്ചിട്ടില്ല. തങ്ങളെ അവഗണിച്ചു, തങ്ങളുടെ ആളുകളെ വേണ്ട രീതിയില് പരിഗണിച്ചില്ല, തങ്ങളോട് ചര്ച്ച ചെയ്തില്ല എന്നൊക്കെയുള്ള പരാതികളേ ഉമ്മന്ചാണ്ടിക്കായാലും രമേശ് ചെന്നിത്തലയ്ക്കായാലും മുല്ലപ്പള്ളിക്കായാലും ഉള്ളൂ. സംഘടനയില് ജനാധിപത്യം പുനഃസ്ഥാപിക്കണമെന്നോ തെരഞ്ഞെടുപ്പിലൂടെ ഭാരവാഹികളെ നിശ്ചയിക്കണമെന്നോ വിമതസ്വരം ഉയര്ത്തുന്നവര് പറയുന്നില്ല. കേരള രൂപീകരണംതൊട്ട് ഇടതുപക്ഷവിരുദ്ധ മുന്നണിക്ക് നേതൃത്വം നല്കുന്ന പാര്ടിയാണ് കോണ്ഗ്രസ്. രാഷ്ട്രീയനേട്ടത്തിന് വര്ഗീയ ശക്തികളുമായി ഒളിഞ്ഞും തെളിഞ്ഞും കാലാകാലങ്ങളില് കോണ്ഗ്രസ് ഉണ്ടാക്കിയ കൂട്ടുകെട്ടാണ് ഇവിടെ ഭൂരിപക്ഷ വര്ഗീയതയ്ക്കും ന്യൂനപക്ഷ വര്ഗീയതയ്ക്കും വളമായത്. അതുകൊണ്ടുതന്നെ ഇടതുപക്ഷവിരുദ്ധ മുന്നണിയെയും അവരുടെ പ്രതിലോമ രാഷ്ട്രീയത്തെയും ദുര്ബലമാക്കാനുള്ള ഒരു അവസരവും സിപിഐ എം പാഴാക്കില്ല. കോണ്ഗ്രസിന്റെ നയങ്ങളില് മനംമടുത്ത് ഇടതുപക്ഷത്തേക്ക് വരുന്നവരെ പാര്ടി സ്വാഗതം ചെയ്യുകയാണ്. കോണ്ഗ്രസില്നിന്ന് മാത്രമല്ല, ബിജെപി ഉള്പ്പെടെയുള്ള മറ്റ് രാഷ്ട്രീയപാര്ടികളില്നിന്നും ധാരാളം പ്രവര്ത്തകര് സിപിഐ എമ്മുമായി സഹകരിക്കാന് തയ്യാറാകുന്നുണ്ട്. എല്ലാ ജില്ലയിലും ഈ മാറ്റം കാണാന് കഴിയും. ഇതിനെ പ്രോത്സാഹിപ്പിക്കേണ്ടതുണ്ട്.